### PREINSCRIPCIÓ I MATRÍCULA BATXILLERAT CURS 18-19

### Preinscripció batxillerat

* Oferta inicial de places escolars: 11 de maig de 2018
* Presentació de sol·licituds: del 14 al 24 de maig de 2018
* Presentació de documentació: fins al 28 de maig de 2018
* Llista de sol·licituds amb la puntuació provisional: 5 de juny de 2018
* Presentació de reclamacions: del 6 al 8 de juny de 2018
* Llista de sol·licituds amb la puntuació un cop resoltes les reclamacions: 13 de juny de 2018
* Sorteig del número de desempat: 14 de juny de 2018, a les 11 h, als serveis centrals del Departament d'Ensenyament (Via Augusta, 202, Barcelona)
* Llista ordenada definitiva: 18 de juny de 2018
* Oferta final de places escolars: 29 de juny de 2018
* Llista d'alumnes admesos i llista d'espera: 3 de juliol de 2018

**Matrícula**

* Alumnes preinscrits amb plaça assignada: del 4 a l'11 de juliol de 2018
* Termini perquè els alumnes pendents de l'avaluació de setembre confirmin la seva continuació al centre: del 4 a l'11 de juliol de 2018
* Alumnes pendents de l'avaluació de setembre: del 5 al 7 de setembre de 2018

### Documentació i criteris de prioritat

Juntament amb la sol·licitud de preinscripció (o de la impressió de la sol·licitud que s'ha enviat per Internet) cal presentar la documentació en el termini establert i en el centre que s'ha demanat en primer lloc. A cada sol·licitud se li assigna de manera aleatòria un número que ha de servir per ordenar-les en cas d'empat.

Quan el nombre de sol·licituds d'admissió és superior a l'oferta de places s'apliquen, per ordre, els criteris de prioritat específics de l'ensenyament, els criteris generals i els criteris complementaris. El compliment d'aquests criteris s'ha d'acreditar amb la documentació especificada.

**El** barem de punts que tenen associat els criteris de prioritat permeten ordenar totes les sol·licituds. (El barem s'aplica en relació amb el centre demanat en primer lloc i es manté per a la resta de peticions). En les situacions d'empat que es produeixin després d'aplicar els criteris, l'ordenació de les sol·licituds afectades es fa per sorteig **públic.**

**Documentació identificativa**

**Tots els alumnes** que es preinscriuen, tant si al·leguen el compliment d'algun criteri de prioritat com si no, han de presentar l'original i una fotocòpia del **DNI, NIE o passaport** (si es tracta d'estrangers comunitaris, el document d’identitat del país d'origen).

**Els alumnes menors d'edat** també han de presentar els documents següents:

* Original i fotocòpia del llibre de família o altres documents relatius a la filiació. Si està en situació d'acolliment, la resolució d'acolliment del Departament de Treball, Afers Socials i Famílies.
* Original i fotocòpia del DNI de la persona sol·licitant (pare, mare, tutor/a o guardador/a de fet) o, si la persona sol·licitant és estrangera, de la targeta de residència on consta el NIE o del passaport. Si es tracta d'estrangers comunitaris, document d'identitat del país d'origen.

**Els alumnes estrangers** poden acreditar les seves dades d'identificació o de filiació amb el document d'identitat, el llibre de família del país d'origen o la documentació alternativa que puguin aportar.

**Documentació acreditativa dels criteris de prioritat**

Les persones que al·leguen el compliment d'un o més criteris de prioritat (específic, general o complementari) han de presentar la **documentació** que s'indica per a cada criteri.

La falsedat o el frau en les dades al·legades o en la documentació aportada comporta la invalidació dels drets de prioritat i fins i tot, si escau, la pèrdua de la plaça assignada; si és el cas, el Departament d’Ensenyament comunica a l’autoritat competent el fet perquè s'adoptin les mesures oportunes en relació amb la responsabilitat que correspongui, tant al sol·licitant com a la persona que hagi emès la documentació acreditativa.

**a) Criteri específic**

Per preinscriure's al batxillerat en un centre determinat tenen preferència els alumnes que procedeixen dels centres i ensenyaments que hi són adscrits, excepte per la modalitat d'arts. En aquest cas no s'ha de presentar cap document acreditatiu.

#### b) Criteris generals

**1. Germans escolaritzats al centre** (en el moment de presentar la sol·licitud de preinscripció) o pares o tutors legals que hi **treballen** (en el moment de presentar la sol·licitud de preinscripció amb una activitat continuada, una jornada mínima de 10 hores setmanals i el corresponent nomenament d’interí o substitut o un contracte laboral o administratiu).

La puntuació també s'aplica per accedir a un centre públic quan el germà o la germana està escolaritzat en un altre centre públic que té la consideració de **centre únic** (dos centres públics adscrits en què l'escola de primària només està adscrita a un centre de secundària).

Aquest criteri és aplicable a infants i joves en situació d'acolliment familiar atenent a la composició de la família acollidora.

Barem: **40 punts**

Documents

* Cap, si es tracta del mateix centre.
* Si s'al·lega que el germà o la germana estan escolaritzats en un centre públic que té la consideració de centre únic cal presentar un certificat d'aquest centre.

**2. Proximitat del domicili habitual** de l'alumne o alumna al centre o proximitat del **lloc de treball** del pare, la mare, el tutor/a o el guardador/a de fet.

Barem

* Quan el domicili habitual es troba a l'àrea d'influència del centre: **30 punts**
* Quan a instància del sol·licitant es pren en consideració l'adreça del lloc de treball del pare/mare, el tutor/a, o el guardador/a de fet, i aquest és dins l'àrea d'influència del centre: **20 punts**
* En el cas de Barcelona ciutat, quan el domicili habitual es troba al mateix districte municipal que el centre sol·licitat en primer lloc però no en la seva àrea d'influència: **15 punts**
* Quan el domicili habitual és al mateix municipi del centre sol·licitat en primer lloc, però no en la seva àrea d'influència: **10 punts**

Encara que es doni més d'un supòsit, no es pot acumular més d'una puntuació pel criteri de proximitat.

Documents

* Original i fotocòpia del DNI de la persona sol·licitant o de la targeta de residència on consta el NIE en el cas de persones estrangeres.
* Quan el domicili habitual que s'al·lega no coincideix amb el del DNI, amb el de la targeta de residència on consta el NIE o es tracta de persones estrangeres sense NIE, cal presentar el certificat o volant municipal de convivència de l'alumne/a, on ha de constar que conviu amb la persona sol·licitant.
* Quan, per aquest criteri es considera el domicili del lloc de treball, cal presentar la còpia del contracte laboral o d'un certificat emès a aquest efecte per l'empresa. En el cas de treballadors en el règim d'autònoms es té en compte el domicili acreditat a l'Agència Tributària i s'acredita amb una còpia del formulari de la declaració censal d'alta, modificació i baixa en el cens d'obligats tributaris (model 036 i 037).

**3. Renda anual de la unitat familiar** en el cas que el pare, la mare, el tutor o tutora siguin beneficiaris de l'ajut de la renda mínima d'inserció o del seu equivalent, la renda garantida de ciutadania, calculat en funció dels fills a càrrec del perceptor o perceptora.

Barem: **10 punts**

Document

* Acreditació de ser beneficiari o beneficiària de la prestació econòmica de la renda mínima d'inserció o de l'equivalent, la renda garantida de ciutadania.

**4. Discapacitat** (igual o superior al 33%) de l'alumne/a, el pare/mare, tutor/a, un germà/ana.

Barem: **10 punts**

Documents:

* Original i fotocòpia del certificat de discapacitat de la persona que al·lega aquesta condició, emès pel Departament de Departament de Treball, Afers Socials i Famílies o organismes competents d'altres comunitats autònomes.
* Si és el cas, el document acreditatiu de ser beneficiari d'una pensió d'incapacitat permanent de grau total o de gran invalidesa i els de les classes passives que tenen reconeguda una pensió de jubilació o de retir per incapacitat permanent per al servei o inutilitat.

**5. Expedient acadèmic**

Barem: qualificació mitjana dels estudis que permeten l’accés al batxillerat, calculada amb dos decimals.

Document:

* Certificat acadèmic de la qualificació
* Si es tracta d'estudis antics: original i fotocòpia de la pàgina 27 del llibre d'escolaritat d'ensenyament bàsic, si hi apareix la qualificació mitjana de l'etapa en forma numèrica.
* Si l'alumne encara cursa els estudis: certificat de la qualificació mitjana dels cursos ja avaluats definitivament.
* Els alumnes procedents d'estudis estrangers han de presentar la credencial d'homologació amb la qualificació; si no hi consta o bé no s'ha resolt encara l'homologació, poden demanar el càlcul de la qualificació mitjana al Departament d'Ensenyament; si no es demana o no es pot calcular dins el termini, es considera que és un 5.

**c) Criteris complementaris**

1. L'alumne o alumna forma part d'una **família nombrosa** o **monoparental**.

Barem: **15 punts**

Document

* Original i fotocòpia del títol de família nombrosa o monoparental vigent

**2**. L'alumne o alumna té una **malaltia crònica** que afecta el seu sistema digestiu, endocrí o metabòlic, inclosos els celíacs.

Barem: **10 punts**

Document

* Informe mèdic del sistema públic de salut (o certificat mèdic oficial amb signatura legalitzada pel col·legi de metges de la demarcació corresponent) que indiqui expressament que l'alumne o alumna té diagnosticada una malaltia crònica que li afecta el sistema digestiu, endocrí o metabòlic, inclosos els celíacs. El document ha d'especificar de quina malaltia es tracta i que el diagnòstic s'ha fet tenint en compte els criteris del Departament de Salut. El centre ha de trametre el document a la comissió de garanties d'admissió per estudiar possibles casos de frau o falsedat.

**3**. El pare, mare, tutors o germans han estat **escolaritzats al centre** en ensenyaments declarats actualment gratuïts i universals (segon cicle d'educació infantil, educació primària, educació secundària obligatòria, programes de qualificació professional inicial i cicles de formació professional de grau mitjà; són equivalents a aquests ensenyaments qualsevol que s'hagi cursat entre els 3 i els 16 anys).

Barem: **5 punts**

Document

* Cap, perquè la persona escolaritzada en el centre per al qual es presenta la sol·licitud ha de facilitar les seves dades perquè aquest pugui comprovar-ho.

**PODEU TROBAR TOTA LA INFORMACIÓ A L’ENLLAÇ:**

[**http://queestudiar.gencat.cat/ca/preinscripcio/estudis/batxillerat**](http://queestudiar.gencat.cat/ca/preinscripcio/estudis/batxillerat)